DA Den Europæiske Unions Tidende C 53/14

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 53/08)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»SEL DE SALIES-DE-BÉARN«

EU-nr.: FR-PGI-0005-01311 – 3.2.2015

BOB ( ) BGB ( X )

1. Betegnelse

»Sel de Salies-de-Béarn«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Kategori 2.6 — Salt

3.2. Beskrivelse af produktet med betegnelsen i punkt 1

»Sel de Salies-de-Béarn« er en spisesalt, der sælges som groft salt eller fint salt. Det gennemgår hverken raffinering eller vaskning efter høsten og fremstilles uden teknologiske tilsætningsstoffer.

Fysiske egenskaber

»Sel de Salies-de-Béarn« består af saltkorn, som udviser store morfologiske forskelle med et stort interval i henseende til kornstørrelse. Saltkornene er meget skrøbelige og sårbare.

»Sel de Salies-de-Béarn« markedsføres i form af korn. Det består af en krystalophobning, der har form af en hul pyramideagtig struktur.

Krystallerne hos »Sel de Salies-de-Béarn« udviser mikroskopiske små hulrum fyldt med saltlage, såkaldte flydende væskeindeslutninger.

Kornstørrelse

80 % af de grove saltkorn har en størrelse på 0,5 mm eller derover og 80 % af de fine saltkorn har en størrelse på 0,5 mm eller derunder.

Kemiske egenskaber

Ved pakningen opfylder »Salies-de-Béarn« følgende kriterier:

Parameter Indhold Fugtighed ≤ 8 % Uopløselige stoffer ≤ 1 % Calcium ≥ 100 mg/100 g Kalium ≥ 30 mg/100 g Magnesium ≥ 10 mg/100 g Sulfater ≥ 100 mg/100 g

Organoleptiske egenskaber

»Sel de Salies-de-Béarn« har en naturlig hvid farve med rosa og bleggule nuancer og et mælkeagtigt udseende.

Præsentationsform

»Sel de Salies-de-Béarn« markedsføres i genkendelige lukkede pakninger, der er meget robuste.

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Følgende produktionstrin finder sted i det geografiske område:

— boring

— oppumpning af det saltholdige kildevand

— fremstilling af saltet

— tørring — sigtning — knusning

— pakning.

Fremstillingen af saltet omfatter følgende faser:

— bundfældning af det saltholdige kildevand

— fordampning af det saltholdige kildevand ved opvarmning

— høst

— lagring/afdrypning.

3.5. Særlige bestemmelser for skiveskæring, rivning, emballering osv. vedrørende det produkt, som betegnelsen henviser til

Da salt er et skrøbeligt og sårbart produkt, kan »Sel de Salies-de-Béarn« derfor kun føres ud af det geografiske område, når det er pakket på en sådan måde, at den endelige forbruger garanteres et produkt, hvor de karakteristiske egenskaber hos og kvaliteten af »Sel de Salies-de-Béarn« er bevaret.

De lokale anlæg er i besiddelse af en særlig faglig kunnen. Deres indgående kendskab til det skrøbelige og sårbare produkt gør, at de udviser stor omhyggelighed ved lagring og pakning. Når saltet har opnået det fastsatte vandindhold, afgør saltproducenten på grundlag af de atmosfæriske forhold, men først og fremmest ved at mærke på saltet, det rigtige tidspunkt for pakningen af saltet. Saltet må navnlig ikke klæbe fast på fingrene.

Saltproducenterne sørger for at saltet ikke pakkes for hårdt og at håndteringen begrænses. Formålet er at bevare den hvide farve og at undgå, at saltkrystallerne presses sammen og at saltkornene går i stykker, så væskeindeslutningerne ødelægges.

Pakningen af »Sel de Salies-de-Béarn« i det geografiske område gør det også muligt at forbedre produktets sporbarhed og garantere, at det ikke blandes med andet salt.

3.6. Særlige regler for mærkning af det produkt, den registrerede betegnelse henviser til

Oplysningerne på produktets etiket omfatter:

— navnet på den beskyttede geografiske betegnelse: »Sel de Salies-de-Béarn«

— varebetegnelsen: — Groft salt — Fint salt

4. Præcis afgrænsning af det geografiske område

Det geografiske område omfatter de kommuner, som ligger i udløberne af den nordlige del af Pyrenæerne.

Det strækker sig over 180 km2 og omfatter 13 kommuner i regionen Aquitaine:

— 2 kommuner i departementet Landes: Saint-Cricq-du-Gave og Sorde-l’Abbaye.

— 11 kommuner i departementet Pyrénées-Atlantiques: Auterrive, Came, Carresse-Cassaber, Castagnède, Escos, Labastide-Villefranche, Léren, Oraàs, Saint-Dos, Saint-Pé-de-Léren og Salies-de-Béarn.

5. Tilknytning til det geografiske område

Det geografiske områdes egenart

I begyndelsen af mesozoikum, under trias, førte fordampning af havvandet under to perioder i forbindelse med et tørt klima til dannelse af saltaflejringer (evaporitter) i det geografiske produktionsområde for »Sel de Salies-de-Béarn«: Disse evaporitter af gips (calciumsulfat) og halit (natriumchlorid) danner op til 900 meter dybe lag, hvoraf 600 meter består af salt. I slutningen af krita udsættes triasmassivet i Salies-de-Béarn for et omfattende tektonisk pres i forbindelse med Pyrenæernes formation.

De dybe saltlagre i det geografiske område er ikke lige så kompakte, som de bjergarter, der dækker dem. Elasticiteten gør, at kuppel- eller spidsformede saltformationer, såkaldte diapirer, trænger op. En sådan diapir ses næsten blottet i triasmassivet i det geografiske område.

Det vand, som trænger ned i de dybe lag, mineraliseres, navnlig når det kommer i kontakt med de saltholdige bjergarter fra trias. Det vand, som findes i saltformationen eller kommer i kontakt med det, renser saltet og optager natriumchlorid. Vandet beriges med mineralsalte og sporelementer på sin vej gennem triaslagrenes dolomitiske spor.

Vandet løber gennem kanaler, som er opbygget ved opløsning af triasbjergarterne (salt og kalkholdig og dolomitiske bjergarter).

På grund af niveauforskellene trænger vandet op til jordoverfladen og opbygger naturlige saltkilder i det geografiske område.

Hvad angår de menneskelige faktorer, vidner et stort antal potteskår og lerovne om, at man allerede siden bronzealderen har udvundet salt i triasmassivet i Salies-de-Béarn. I bronzealderen (2 200-800 år f.Kr.) og antikken (600-400 f.Kr.), opvarmedes det saltholdige kildevand og fordampede i lerkrukker, som efterfølgende blev slået i stykker for at fjerne saltet.

I middelalderen (400-1400-tallet) undergik saltudvindingsteknikken en vigtig forandring, idet anvendelsen af saltpander indførtes. Vandet blev opvarmet over ild og fordampede, og det salt, som faldt ud på bunden af beholderen, blev opsamlet.

I 1500-tallet besluttede indbyggerne i Salies-de-Béarn af opbygge en organisation omkring denne naturrigdom, nemlig

— interesseorganisationen »Corporation des Part-Prenants« oprettedes

— vedtægten »Règlement de la Fontaine Salée« fastlagdes.

I dag, fem århundreder efter dens oprettelse, eksisterer organisationen stadig.

»Sel de Salies-de-Béarn« fremstilles stadigvæk af det saltholdige kildevand fra det geografiske område. Det dannes gennem krystallisering ved fordampning af saltholdigt kildevand efter den ældgamle metode, hvorved saltopløsningen opvarmes i saltpander under åben himmel.

De fysiske egenskaber, som er resultatet af fremstillingsmetoden, gør, at »Sel de Salies-de-Béarn« er et skrøbeligt og sårbart produkt.

Saltproducenterne sørger for, at de rette forhold i forbindelse med lagring, håndtering og pakning er til stede, for at begrænse:

— oxideringen af kornene på overfladen, som kan medføre farveforandringer

— omfattende og uforsigtig håndtering, som kan forringe saltkornene og ødelægge krystallernes væskeindeslutninger.

Produktets egenart

»Sel de Salies-de-Béarn« dannes ved sedimentering i form af krystalophobninger på bunden af saltpanden.

Krystallerne hos »Sel de Salies-de-Béarn« er af ujævn størrelse med et stort kornstørrelsesinterval.

De har væskeindeslutninger i form af mikroskopiske hulrum, som er fyldt med saltopløsninger.

»Sel de Salies-de-Béarn« er kendetegnet ved en naturlig hvid farve med rosa og bleggule nuancer.

Væskeindeslutningerne giver krystallerne et mælkeagtigt udseende.

En sammenlignende undersøgelse af flere salttyper af forskellig oprindelse, som blev gennemført af D. Cussey-Geisler og M.H. Grimaldi (»Caractérisation du sel utilisé pour la salaison du Jambon de Bayonne«, UPPA, juli 1989) viser, at »Sel de Salies-de-Béarn« i geokemisk henseende indeholder en mængde forskellige sporelementer, navnlig calcium, kalium magnesium og forskellige sulfater, som er karakteristiske for evaporitter fra trias.

Disse særlige egenskaber har givet »Sel de Salies-de-Béarn« en høj anseelse.

Årsagssammenhæng

Årsagssammenhængen for »Sel de Salies-de-Béarn« bygger på produktets kvalitet og anseelse. Det er kombinationen af naturlige faktorer og en tusind år gammel kunnen, som ligger til grund for dette unikke produkt.

Sporelementerne i kildevandet i det geografiske område, som mineraliseres kraftigt ved kontakten med de geologiske lag, genfindes i væskeindeslutningerne i »Sel de Salies-de-Béarn«'s saltkrystaller.

Den tusind år gamle kunnen tager hensyn til kildevandets iboende egenskaber og muliggør krystallisering uden anden menneskelig indblanding end opvarmning af vandet, og det er på den måde, at »Sel de Salies-de-Béarn« får sin rige karakter.

Denne kunnen gør det også muligt at bevare den naturlige farve hos »Sel de Salies-de-Béarn«, eftersom der udvises stor omhu for at undgå oxydering og forhøjet fugtindhold i forbindelse med lagring og pakning.

Endelig gør den begrænsede håndering, at den karakteristiske struktur hos »Sel de Salies-de-Béarn« med krystalophobninger bevares.

At »Sel de Salies-de-Béarn« nyder stor anseelse, fremgår af talrige historiske skildringer, f.eks. »Mélanges historiques critiques de physique, de littérature et de poésie« (1768), hvor Marquis d’Orbessan beskriver fremstillingen af salt i Salies-de-Béarn. Han afslutter sin beskrivelse med følgende iagttagelse: »Det er velkendt, at almindeligt salt skal renses for at få den brakagtige smag til at forsvinde og saltet kan indtages. Saltet fra Salies kræver ikke denne behandling.«

Saltet indtager stadig en central plads i det sociokulturelle liv i byen Salies-de-Béarn, hvor det markedsføres, bl.a. gennem særlige sammenslutninger, kunst og kulturelle arrangementer. Sammenslutningen »Jurade du sel« har i mere end 30 år hvert år organiseret den berømte »Hesta de la sau« (saltfesten). Denne begivenhed tiltrækker hvert år over 10 000 besøgende. Et stort antal turister besøger »saltstaden« året rundt.

»Sel de Salies-de-Béarn« anvendes ved tilberedning af meget berømte produkter som f.eks. skinke med den beskyttede geografiske betegnelse »Jambon de Bayonne«, fåreost med den beskyttede oprindelsesbetegnelse »Ossau-Iraty« og den beskyttede geografiske betegnelse »Canard à foie gras du Sud-Ouest« (Chalosse, Gascogne, Gers, Landes, Périgord, Quercy).

Mange chefkokke og chokolademestre anvender ligeledes »Sel de Salies-de-Béarn«.

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://www.inao.gouv.fr/fichier/CDCIGPSelSaliesDeBearn2015.pdf

(1) EUT L 343 af 14.12.2012, s. 1.